b'\n_START_ARTICLE_\nIrena Avsenik Nabergoj\n_START_SECTION_\n\xc5\xbdivljenje\n_START_PARAGRAPH_\nRodila se je kot peta od devetih otrok na Koro\xc5\xa1ki Beli pri Jesenicah. Naravoslovno-matemati\xc4\x8dno srednjo \xc5\xa1olo je obiskovala na Jesenicah in \xc5\xa1tudij nadaljevala na Filozofski fakulteti, kjer je 1994 diplomirala ter postala profesorica sloven\xc5\xa1\xc4\x8dine in umetnostne zgodovine. Leta 1998 je na Oddelku za slovenistiko FF Univerze v Ljubljani magistrirala iz literarne kritike in esejistike v reviji Meddobje (1954), 2004 pa doktorirala iz slovenske knji\xc5\xbeevnosti z disertacijo Greh, krivda, kazen in odpu\xc5\xa1\xc4\x8danje pri Ivanu Cankarju.  _NEWLINE_Od otro\xc5\xa1tva se je posve\xc4\x8dala glasbi, najprej igranju na violino, pozneje pa predvsem solisti\xc4\x8dnemu petju. Leta 1986 je \xc5\xbee kot dijakinja pou\xc4\x8devala violino v Glasbeni \xc5\xa1oli na Jesenicah ter vodila tamkaj\xc5\xa1nji otro\xc5\xa1ki godalni orkester, v letih 1993\xe2\x80\x9395 pa se je ob \xc5\xa1tudiju zaposlila kot solistka sopranistka v profesionalnem Slovenskem komornem zboru pod vodstvom Mirka Cudermana. _NEWLINE_Po diplomi je 1996\xe2\x80\x9399 delala kot lektorica-foneti\xc4\x8darka na Radioteleviziji Slovenija. Po doktoratu je bila kraj\xc5\xa1e obdobje zaposlena na \xc4\x8dasniku Finance, nato je bila 2000-03 mlada raziskovalka na In\xc5\xa1titutu za Sveto pismo, judovstvo in zgodnje kr\xc5\xa1\xc4\x8danstvo Teolo\xc5\xa1ke fakultete Univerze v Ljubljani ter se vklju\xc4\x8dila v raziskovalni program te fakultete (od leta 2004) in v raziskovalni projekt na Znanstvenoraziskovalnem centru SAZU (od leta 2006), kjer je tri leta tudi uspe\xc5\xa1no vodila raziskovalni projekt s podro\xc4\x8dja literarnih ved v okviru Sekcije za interdisciplinarno raziskovanje Znanstvenoraziskovalnega centra SAZU. Irena Avsenik Nabergoj \xc5\xbee od nastanka novogori\xc5\xa1ke slovenistike predava na tamkaj\xc5\xa1nji Fakulteti za humanistiko Univerze v Novi Gorici, kjer je 2006 postala docentka, 2011 izredna in 2017 redna profesorica za podro\xc4\x8dje knji\xc5\xbeevnosti (dopolnilna zaposlitev). Vzporedno s pedago\xc5\xa1kim delom poteka tudi njeno raziskovalno delovanje. Leta 2006 je na Znanstvenoraziskovalnem centru SAZU (ZRC SAZU) in na Teolo\xc5\xa1ki fakulteti Univerze v Ljubljani postala znanstvena sodelavka, 2012 je bila na ZRC SAZU izvoljena za vi\xc5\xa1jo znanstveno sodelavko, 2017 pa za znanstveno svetnico In\xc5\xa1tituta za kulturno zgodovino. Leta 2013 jo je senat Teolo\xc5\xa1ke fakultete Univerze v Ljubljani izvolil v naziv vi\xc5\xa1je znanstvene sodelavke, 2017 v izredno profesorico za podro\xc4\x8dje religiologije in religijske antropologije in 2018 v naziv znanstvene svetnice.   _NEWLINE_Vmes je (novembra 2015) \xc5\xa1e drugi\xc4\x8d doktorirala, tokrat s podro\xc4\x8dja bibli\xc4\x8dnih \xc5\xa1tudij in judovstva na Teolo\xc5\xa1ki fakulteti Univerze v Ljubljani. Je nosilka ali (so)avtorica ve\xc4\x8d predmetov na dodiplomski in podiplomski stopnji Fakultete za humanistiko Univerze v Novi Gorici za podro\xc4\x8dje literarnih ved (\xc2\xbbLiterarna teorija\xc2\xab, \xc2\xbbPisanje zvrstnih besedil\xc2\xab\xc2\xa0idr.) ter predmetov na dodiplomski in podiplomski stopnji Teolo\xc5\xa1ke fakultete Univerze v Ljubljani (\xc2\xbbDuhovna literatura: etika, estetika, retorika\xc2\xab; magistrski program s podro\xc4\x8dja Religiologija in etika: \xc2\xbbLiteratura in etika\xc2\xab; \xc2\xbbVpliv Biblije na kulturo\xc2\xab; doktorski program s podro\xc4\x8dja Teologija: \xc2\xbb\xc5\xbdenska v Svetem pismu in v literarni interpretaciji\xc2\xab; \xc2\xbbResni\xc4\x8dnost, resnica in lepota v literaturi in literarni kritiki\xc2\xab; \xc2\xbbSvet mitov in primerjalne \xc5\xa1tudije o bibli\xc4\x8dnih motivih v literaturi\xc2\xab. V okviru programa Duhovno izpopolnjevanje je skupaj s soavtorji zasnovala predmet \xc2\xbbDuhovnost v literaturi, glasbi in filmu\xc2\xab.  _NEWLINE_Irena Avsenik Nabergoj je poro\xc4\x8dena z arheologom in zgodovinarjem, kustosom za visoki in pozni srednji vek v Narodnem muzeju Slovenije, dr. Toma\xc5\xbeem Nabergojem in je mati \xc5\xa1tirih otrok.'